দীপা কর্মকারের ভল্ট দেখার জন্য সকল ভারতবাসীর মতো আমিও রাত জেগে বসে ছিলাম। সত্যি বলতে কী, এর আগে এত কৌতূহল, আবেগ আর টেনশন নিয়ে কখনও জিমন্যাস্টিক্স দেখতে বসিনি। 
এটা ঠিক যে, পদক হারিয়ে ওর নিশ্চয়ই খারাপ লাগছে। হয়তো আমরা আরও আনন্দ পেতাম দীপা পদক পেলে। কিন্তু এই চতুর্থ হওয়াটা পরীক্ষায় প্রথম হওয়ার সমান। কারণ, ওর খেলাটাকে কাঁটাতারের বেড়া ভেঙে দীপা জনসাধারণের খেলা করে দিয়েছে। 
ক্রিকেটে কপিল দেবের ভারত লর্ডসে তিরাশির বিশ্বকাপ জিতে যেটা করেছিল। সাদা-কালো টিভি’র জগত ছেড়ে এরপরেই ক্রিকেটের অবিশ্বাস্য উত্তরণ। পদক না জিতলেও দীপাকে মনে রাখব পথপ্রদর্শক হিসাবে। ক’দিন আগেও কি আমরা জানতাম প্রোদুনোভা ভল্ট কী? স্কাহারা ভল্ট কী? এখন জানি। তার কারণ? অবশ্যই দীপা কর্মকার। এরপরেও জিমন্যাস্টিক্সে সাফল্য আসবে কি না, তা সময় বলবে। সেটা নির্ভর করবে আমাদের দেশের কর্তাদের ওপরেও। 
আমার মনে হয়, অলিম্পিক্সের মাত্র কয়েক মাস আগে থেকে প্রস্তুতি না নিয়ে দীর্ঘমেয়াদি ট্রেনিংয়ের ব্যবস্থা করা উচিত। ২০২০ অলিম্পিক্সের প্রস্তুতি শুরু হোক এখনই। তবেই কিন্তু ছবিটা বদলাতে পারে। আর পদক না এলেও আমি অন্তত উৎসাহিত হওয়ার যথেষ্ট কারণ দেখছি। এবার অনেক বেশি প্রতিযোগী আমাদের দেশ থেকে কোয়ালিফাই করেছে। কারও নাম করতে চাই না। কিন্তু যে কটাক্ষ আর টিপ্পনি কাটা হচ্ছে, সেটা আমাদের প্রতিযোগীদের প্রাপ্য নয়। কীভাবে ওরা তৈরি হয় সেটাও তো দেখতে হবে। বিদেশে স্কুল পর্যায় থেকে অ্যাথলিটদের তৈরি করা হয়। এখানে সে সব আছে?   
আমি নিজে মেয়ে। চাকদহে যখন ক্রিকেটার হওয়ার স্বপ্ন দেখা শুরু করি, ওখানে প্র্যাক্টিসের কোনও বন্দোবস্তই ছিল না। ছেলেদের সঙ্গে খেলতে হতো। কলকাতায় আসতে শুরু করলাম মানে পড়াশুনো উপেক্ষিত হতে থাকল। এমন অনেক দিনই হয়েছে যে, প্র্যাক্টিস শেষ করে ছুটতে ছুটতে ট্রেন ধরেছি। একটা ট্রেন মিস করলে তার পরের ট্রেন পঁয়তাল্লিশ মিনিট বা এক ঘণ্টা পরে। বাড়ি ফিরে বিশ্রাম নিতেও দেরি হয়ে যাবে। এভাবেই আমরা বড় হই। এই সংগ্রামের ছবিটাই যে ভারতের ছবি!   
আমি মনে করি, যে কোনও ক্রীড়াবিদের কাছেই স্পোর্টস একটা ‘গ্যাম্বল’। একটা ফাটকা। খেলতে শুরু করে তো আর কেউ প্রথমেই গ্যারান্টি পেয়ে যায় না যে, সে সফল হবেই। তবু জেদকে সম্বল করে ঝুঁকি নিয়ে একজন ক্রীড়াবিদ এগিয়ে চলে। আর এগোতে হয় যাত্রাপথে নানা বাধাবিঘ্নকে হারিয়ে। অস্ট্রেলিয়া বা ইংল্যান্ডে খেলতে গিয়ে দেখেছি, ওরা পরিকাঠামোর দিক থেকে অনেক উন্নত। সিস্টেম ওখানে প্রতিভা তৈরি করে, প্রতিভাকে সিস্টেমের সাহায্যের জন্য আকুল হতে হয় না। 
সেই তফাতগুলো কখনও আমাকে মানসিকভাবে দুর্বল করতে পারেনি। আন্তর্জাতিক মঞ্চে পৌঁছে বরং আমার মনে হয়েছিল, যে দুর্গম রাস্তা আমি পেরিয়ে এসেছি তার কাছে মাঠের ক্রিকেটীয় চ্যালেঞ্জ কিছুই নয়। এটাই আমাদের, দীপাদের প্রাণশক্তি দেয়! 
ক্রিকেটে পরিস্থিতি অনেক উন্নত হয়েছে গত কয়েক বছরে। ভারতীয় ক্রিকেট বোর্ড এবং সিএবি মেয়েদের ক্রিকেটের জন্য অনেক কাজ করেছে, করছে। দীপাদের জিমন্যাস্টিক্সে মনে হয় কিছুই নেই। সম্পূর্ণ নিজের চেষ্টা আর জেদকে সম্বল করে মারণ ভল্ট দেওয়ার দুঃসাহস দেখিয়ে গেল। দস্যি মেয়ে বটে!
দীপার ইভেন্টের সময় একটা দৃশ্য আমাকে খুব নাড়িয়ে দিয়েছে। অন্যদের দেখছিলাম ভল্ট দিয়ে আসামাত্র পুরো টিম ঘিরে ধরছে। কেউ কোচ, কেউ ফিজিও, কেউ মেন্টাল কন্ডিশনিং বিশেষজ্ঞ। আমাদের মেয়েটা কেমন যেন একা। সঙ্গী বলতে শুধু ওর কোচ বিশ্বেশ্বর নন্দী। ভল্ট দিয়ে ফিরতেই স্নেহশীল পিতার মতো ছাত্রীকে বুকে টেনে নিলেন। 
দেখতে দেখতে রেল স্টেশনের সেই পুরনো ছবিটা মনে পড়ে যাচ্ছিল। ওই যে ট্রেনটা ছেড়ে বেরিয়ে যাচ্ছে... রান, ঝুলন রান। পরের ট্রেন আবার একঘণ্টা পরে! 
(সাক্ষাৎকার ভিত্তিক অনুলিখন)